MAEZTU PEREZ (EH Bildu, 2014-10-02):
Beno ba jarraituko dut, astiroago baina jarraituko dut.
A, baina ez du funtzionatzen? Beno, jarraituko dut berdin. Orain bai? Bale.
Beno, errepikatuko dut.
Jakinik arazo ekologiko larri bat daukagula Biosferaren Erreserba horretan, gainera aipatu behar da Erreserba izateaz gain babes bereziko gunea dela ere, eta Erreserba eta babes bereziko gunea izateaz gain, hegaztientzako babesgunea dela eta Erreserba, babes bereziko gunean, hegaztientzako babesgunea izateaz gain Ramsar hezegune zerrendan ere dagoela, beraz, ingurumen aldetik eduki ahal dituen babes figura guztiak dituela, hori jakinik eta arazo ekologiko larri baten aurrean, zer egiten du Ingurumen Sailak? Sailburuak kasu honetan? Beste alde batera begiratu.
Hori da egin zuena Batzordean gai hau eraman genuenean eta bere agerraldia eskatu genuenean, arazo ekologiko hau zelan konpondu ahal den esan beharrean beste arazo batzuk aipatu zituelako.
Eta begiratu sailburu andrea, zure agintaritza niretzako eta guretzako, zure agintaritza oso baldintzatuta egongo da Urdaibaiko arazoa konpontzeko beharrezkoak diren urratsak ematen ez badituzu.
Atera dezakezu nahi dituzun indikadore anbiental guztiak gure Erkidegoaren egoera ekologikoa zein den adierazteko, baina Urdaibaiko saneamendua bere osotasunean bukatzeko beharrezkoak diren diru partidak ez badituzu aurrikusten, saneamendua ezartzeko beharrezkoa den diru partida ez baduzu jasotzen, zure politika anbientalaren emaitza porrota izango da. Eta badakizu.
Ez soilik ingurumen arloan daukagun harri bitxiaren egoera ekologikoa kaxkarra izaten jarraituko duelako, ez soilik horregatik. Horretaz gain, ur arloan eta hondakin uren saneamenduen arloan Europako legedia bete barik jarraituko duzuelako edo dugulako, kasu honetan herritar guztiok edo Erkidego bezala jarraituko dugulako ur arloak legedia, Europako legedia bete barik.
Askotan esaten da Ganbera honetan legeak betetzeko egiten direla eta legea bete behar dela. Ba kasu arlotan intsumisoak zarete.
Ur arloan, Urdaibaien gertatzen den egoerarekin intsumisoak zarete. Ez da betetzen ur zikinen saneamendu edo tratamendurako zuzentarauak esan duena. 2000. urtetik egon beharko litzateke saneamendua eginda eta oso ondo dakizue.
Gai honetan Busturialdean, Urdaibai intsumisoak zarete legea betetzerako orduan, baina egoera kaskar eta lotsagarri honek beste kapitulu berri bat zabaldu du aste honetan.
Aste honetan Bermeon, Lamiaranen araztegi berri bat funtzionatzen hasi delako. 33 milioi euro publiko gastatu ondoren funtzionatzen hasi da. Estatu espainolak finantziatutako obra bat, obra baten inguruan ari gara kasu honetan, araztegiaren kasu honetan.
Araztegi hori Urdaibaiko ezkerraldeko herri guztien hondakin urak arazteko diseinatu zen, baina kolektore guztiak eta beharrezkoak diren obra guztiak bukatu barik daudenez bere ahalmenaren % 40rekin bakarrik jarriko da martxan.
Baliabide publikoaren kudeaketaren aldetik ere, hemen ere kudeaketa txar baten adibide argia, soilik Mundakako eta Bermeoko hondakin urak tratatuko dituelako.
Eta momentu honetara helduta herritarren bat oso bilkura hau jarraitzen ari bada galdera logiko bat egingo luke: Baina zelan da posible egoera hau momentu honetan?
Ba egia esanda ez dagokit niri galdera horri erantzutea, baina nire iritzia botako dut. Beharrezkoak diren diru partidak ez direlako aurrekontuetan jaso, ez soilik legealdi honetan, aurreko legealdietan ere, beharrezkoak diren diru partidak ez direlako aurrekontuetan jaso. Hori da erantzuna, hori da egoeraren jatorri bakarra.
Eusko Jaurlaritzak ez dituelako bere konpromisoak bete. Busturialdeko Ur Partzuergoak bete ditu, kostata, baina bete ditu. Estatu espainolak bete ditu ere, kostata, urte asko kostatu zaio baina bete ditu ere. Baina Eusko Jaurlaritzak ez, ez ditu bere betebeharrak bete.
Hauxe da, Busturia eta Sukarrietako hondakin urak araztegi berrira bonbeatzekoa den obra ez du egin eta gainerako herri guztietan beharrezkoak diren kolektoreak egitea, ez du hori egin.
Eta orain guk egiten diogu Eusko Alderdi Jeltzaleari galdera bat: Eta 2015. urtean diru partidarik egongo da? Egoera hau konpontzeko diru partidarik egongo da 2015. urtean?
Berandu izango da, era guztietan berandu izango da, baina arazo larri hau, egoera kafkiano hau konpontzeko beharrezkoa den diru partida, 50 milioiko diru partida hain zuzen ere, jasoko duzue 2015. urteko aurrekontuetan?
Hori da Euzko Alderdi Jeltzaleari eta kasu honetan Eusko Jaurlaritzari egiten diogun galdera. Edo bestela jarrera partidista zatarra herritarren interesen gainetik mantenduko duzue?
Eta jarrera partidista zatarra esaten dut oso zatarra delako –niretzako behintzat– oposizioan zaudenean gauza bat esatea eta gero gobernatzera pasatzen zarenean guztiz kontrakoa egitea.
Eta zergatik diot hau? Aurreko legealdiak Euzko Alderdi Jeltzalea Ganbera honetan oposizioan zegoelako eta Ganbara honetan legebiltzarkide batek –kasu honetan Unai Rementeria, gaur egun legebiltzarkide ez dena– artikulu baten honako hau esaten zuelako:
"El Gobierno de López, avalado por el Partido Popular, niega esta comarca la calidad óptima de las aguas que desembocan en la Ría de Mundaka.
"En efecto, en los presupuestos de 2010 no existe consignada financiación alguna para la terminación de la red de saneamiento integral de Urdaibai. Esto es, Urdaibai la famosa Reserva de la Biosfera, la que debe preservarse de la máxima visita de turistas, la que sirve para dar nombre a grandes pactos, seguirá vertiendo sus aguas residuales a la ría, incumpliendo así la normativa europea". 2010. urtean.
Y el problema es que ni en el 2010 hubo partida pero tampoco lo hubo en el 2011, pero tampoco en el 2012 ni el 2013 ni el 2014. Y por eso la pregunta es ¿Y en el 2015, qué?
Hori da hain zuzen ere gure proposamenean eskatzen genuena, zehatz mehatz, diru partida bat 2015. urtean beharrezkoak diren obrak hasteko beharrezkoa izan behar dena. Badakigu 2015. urtean ez direla obrak bukatuko, baina diru partida bat beharrezkoa da obrekin hasteko, saneamendua bukatzeko eta Bermeon dagoen araztegiarekin saneamendu osoa konektatzeko beharrezko diren obrak bukatzeko.
Nahikoa da guretzako momentu honetan hitz politez edo hitz potoloaz. Momentu honetan ekintzetara pasa behar gara. Hemen, Legebiltzar honetan aurreko legealdian hainbat adierazpen egin ziren. Legezbesteko bat onartu zen ere. Eta askotan talde guztiek gai honetaz berba egin dugunean denok esaten dugu estrategikoa dela eta beharrezkoa dela saneamendua bukatzea Urdaibaiko ezkerralde horretan, baina gero ekintzetara pasa behar garenean, dirurik ez badago, hori ezin da aurrera eraman.
Beraz, proposamen zehatz hori egiten dugu legezbesteko proposamenean, 2015. urtean obrak hasteko diru partida bat. Eta gero zehazten dugu zelan banandu behar diren obra horiek. Eta prest gaude horren inguruan eztabaidatzeko, baina lehenengo premisa beharrezkoa da, 2015. urtean diru partida bat.